**Предшколско васпитање и образовање**

**деце са моторичким поремећајима**

Васпитање и образовање деце са моторичким поремећајима предшколског узраста реализује се кроз два програма:

☞ едукативни дефектолошки програм, чији је предмет васпитање и образовање деце са моторичким поремећајима и

☞ развојни дефектолошки програм, чији је предмет развој детета са моторичким поремећајима.

Методика васпитно–образовног рада са децом са моторичким поремећајима предшколског узраста је сређени систем сазнања и законитости који обезбеђују детаљно разрађене специфичне и конкретне облике, принципе и поступке, којима се руководимо у остварењу циљева васпитања и образовања ове категорије деце, средства, задатке, садржаје и организацију рада са децом са моторичким поремећајима предшколског узраста (Николић, 2012).

Глобални циљ предшколског васпитно-образовног рада деце са моторичким поремећајима је правовремено спречавање, отклањање или умањење сметњи и обезбеђење адекватног психомоторног, интелектуалног, сензорног, емоционалног и социјалног развоја, који је неопходан за успешно укључивање ове деце у основно васпитање и образовање. Остварује се на два начина:

☞развијањем очуваних способности и

☞ корекцијом оштећених способности у свим подручјима индивидуалног развоја.

На тај начин, предшколско васпитање остварује превентивну, стимулативну и компензаторну функцију у развоју деце са моторичким поремећајима. Значај друштвено организованог предшколског васпитања и образовања деце са моторичким поремећајима огледа се у следећем:

☞ пружа богату физичку и сензорну средину, с непосредним подстицајним дејством на развој психофизичких способности и стицање разноврсних нових искустава;

☞ повећава самосталност у обављању и задовољавању основних и једноставних животних потреба;

☞ омогућава стицање елементарних знања о природи, животу и раду људи;

☞ утиче на формирање основних елемената моралног лика;

☞ образује елементарни смисао за естетско доживљавање и различитим активностима негује креативност и стваралаштво;

☞ задовољава природне потребе детета за игром и заједништвом путем богате и разноврсне социјалне интеракције;

☞ открива потребу за ортопедским помагалима и техничким решењима која ће им омогућити већу самосталност у савладавању васпитно-образовних задатака;

☞ утврђује организационе облике и потребе ове деце у остваривању васпитања и образовања путем систематског посматрања и откривања њихових ограничења, али и способности и могућности (Николић,2012.).

Проучавање и праћење развоја, коришћење преосталих способности и њихово ангажовање на прави начин омогућава свеобухватан и дуготрајан процес опсервације. На тај начин се могу најбоље прогнозирати и констатовати услови за даљи васпитно-образовни рад, уместо досадашњег поступка категоризације.

Начела су основна обележја васпитно-образовног рада са децом са моторичким поремећајима, настала на основу општих циљева и задатака тог процеса, као и специфичних услова за њихово остваривање. Без обзира на модел предшколског програма који се реализује, као основна начела можемо навести следећа:

☞ начело целовитости и интегритета,

☞ орјентације ка општијим циљевима,

☞ праћења и подстицања дечјег развоја,

☞ активности и животности,

☞ доминације игара,

☞ усклађености са узрасним и индивидуалним карактеристикама деце,

☞ постепеног осамостаљивања деце и

☞ начело социјалне интеграције и континуитета (Николић, 2012).

Из овако постављених циљева и начела се конституише и актуелна пракса у области предшколског васпитања и образовања деце са моторичким поремећајима, где се уочавају проблеми у процесу ране детекције, дијагностике, као и праћења њиховог развоја, евентуалног застоја у развоју мреже образовних институција у свим организационим облицима, недовољност капацитета, регионална неуједначеност постојеће мреже институција и мала обухваћеност деце са сметњама у развоју у предшколском и основношколском васпитању и образовању. Зависно од дужине традиције издвојеног школства анализирајући искуства других земаља можемо запазити изузетно разнолика становишта о томе по каквом организационом облику треба школовати ученике ученике са моторичким поремећајима (сегрегацијском, интеграцијском или инклузивном). Предшколског васпитања и образовања деце са моторичким поремећајима у Европи описује велики и разноврстан дијапазон институција коју ова деца могу да похађају пре поласка у основну школу. Институције могу бити приватне или државне и у надлежности су просветних, социјалних или здравствених органа. Предшколско васпитање и образовање деце са моторичким поремећајима у Србији обилује низом проблема и тешкоћа. Нагласак се може ставити на недовољност капацитета, регионалну неуједначеност мреже институција, ограничену понуду различитих програма, а пре свега малу обухваћеност ове популације, најнижу у Европи.

Основни доктринарни став, да васпитање и образовање деце са сметњама у развоју треба да одговара њиховим способностима и потребама, подупире и позитивно законодавство које овој деци гарантује могућност на предшколско, основношколско и средњошколско васпитање, образовање и професионално оспособљавање (Николић, 2012). Мора се нагласити да су способности детета са моторичким поремећајима, пресудни фактор који ће одредити организациони облик васпитања и образовања на свим нивоима. Потреба детета са моторичким сметњама је основни критеријум за опедељење одговарајућег модела васпитања и образовања.

Реформа система предшколског васпитања и образовања (2001.) подразумева три основна паралелна система које смо већ споменули и који би били компатибилни, координирани, еластични и флексибилни, да омогућавају лак прелазак из једног у други у оба смера, са следећим битним карактеристикама: отвореност система, квалитетно образовање за све и праведност у образовању. Закон о предшколском васпитању и образовању (2010.)[[1]](#footnote-1) предвиђа овај ниво васпитања и образовања укључивањем деце предшколског узраста у васпитне групе или у развојне групе. Да би се значајно умањили лоши ефекти образовања и социјалне депривације којој су изложрна деца са моторичким поремећајима у предшколском узрасту ову неопходно је рано укључивање у системске облике васпитања и компензаторних програма. --

Организација простора у предшколској установи, у коју су укључена и деца са моторичким поремећајима, подразумева услове у згради и дворишном простору и њихово прилагођавање; одговарајући намештај, који мора да буде примерен психофизичким потребама ове деце, по обради и материјалу, безбедан и сигуран за децу, лако покретан и издржљив, погодан за одржавање хигијене, економичан и функционалан, модеран по облику, прикладан по димензијама, прилагођен планираним функцијама и правилно распоређен и да буде прилагођен посебним физичким и здравственим потребама деце са сметњама у развоју. Читав распоред просторија и намештаја треба да буде такав да омогући што већу разноврсност и промене у садржајима активности без задржавања и чекања. Уређење и опремање простора изведено је по центрима интересовања (центар за игре маште и игре улога, манипулативни центар, стваралачки центар, градитељски центар, истраживачки центар, центар језичке културе). Простор треба допунити лепо аранжираним цвећем, постерима, дечјим радовима, сликама, као и интересантним узорцима материјала прикупљеним у околини. Околина, која је примерена детету и нуди све што је детету потребно за физички, умни и душевни развој, игра кључну улогу у развоју детета.

Материал за васпитно-образовни рад треба да буде прилагођен узрасту и потребама детета и да буде потстицај за организовање сопствених активности. При избору материјала за васпитно–образовни рад у предшколској установи, према Каменову (1997.), морају се испунити неки основни услови а то су да материјали буду:

☞чврсти (како би деца могла руковати њима без бојазни да ће нешто оштетити);

☞ привлачни (лепо обликовани и стилизовани, занимљиви и лепих боја);

☞ хигијенски и безопасни (да се лако дезинфикују и одржавају и да се деца не могу њима повредити),

☞ богати по могућностима коришћења (деца могу стално проналазити нове начине употребе);

☞ прилагођени деци по величини, сложености и начину руковања,

☞ усклађени с дечјим потребама да буду активна, да се изражавају, задовоље своју радозналост, конструишу и реконструишу виђено и сл.

☞ треба да својим особинама наводи на вршење свих операција које доприносе физичком, социо-емоционалном, духовном и когнитивном развоју и развоју комуникације и стваралаштва;

☞ да се, осим за индивидуалне, може користити и за групне активности (омогућавају и подстичу социјалне контакте),

☞ да у свом изгледу и начину употребе садржи информације о техници, култури и традицији, значајне за успешно укључивање деце у друштвену и природну средину.

Дакле да сумирамо претходно, основни услови којих се морамо придржавати приликом избора материјала за васпитно-образовни рад у предшколској установи је да материал буде чист, буде чврст, безбедан и привлачи пажњу детету. Материјал такође мора да буде усклађен са дечијим потребама, да буде одговарајуће величине и да буде једноставан за руковање. Све ово је битно ради задовољавања дечије радозналости, покретања на активност и конструкције и реконструкције виђеног што доприноси физичком, социо-емоционалном, когнитивном и духовном развоју као и развоју комуникације детета. Да се осим за индивидуалне могу користити и за групне активности и омогуће лакше укључивање детета у друштвену и природну средину. За децу са моторичким поремећајима избор материјала за васпитно–образовни рад је изузетно значајан, јер само тако обезбеђујемо услове за стицање непосредног искуства активним методама и средствима (Николић, 2012.).

Предшколске институције у којима су укључена деца са моторичким поремећајима одређују распоред дневних активности. Дневне активности се спроводе кроз слободно време која представља најприроднији и најосновнији вид активности и облика који се реализује кроз дечју игру и стицање одговарајуцих искустава за предшколски узраст, усмерена активност која представља специфичну форму усвајања нових знања које одговарају предшколском узрасту детета, вежбање и то јутарње телесне вежбе и рекреативне паусе, одмор и оброк који морају бити прилагођени индивидуалним и потребама и могуцностима деце са моторичким поремећајима.

У предшколским установама деца се према узрасту деле у четири групе: млађу (од три до четири године), средњу (од четири до пет година), старију (од пет до шест година) и предшколску (од шест до седам година). Рад у мешовитим групама значајно отежава рад васпитача, али и доноси позитивне ефекте на развој деце. Ако се има у виду разноврсност оштећења деце са моторичким поремећајима проблем је још израженији и тешко је хомогенизовати групу према било ком критеријуму. Неопходан је индивидуални рад са децом. У предшколским одељењима при рехабилитационим и здравственим установама група се структурира *ад хоц*, зависно од броја деце која су стационирана и обухваћена привременим или трајним процесом рехабилитације (Николић, 2012).

Да би један васпитно-образовни процес био успешан неопходно је да васпитач у свом раду користи образовне методе или методе подучавања и васпитне поступке. Метод нам даје одговор на питање како поступити да би се циљ васпитања практично остварио. Образовне методе могу бити индиректне или директне зависно од улоге коју васпитач има у процесу рада и на који начин утиче на сазнања и понашање деце. Индиректне или посредне методе подразумевају утицај на дете путем специјално примењене средине или одласком у одабране објекте из природне и друштвене средине. Директне методе обухватају непосредно показивање и причање васпитача, односно представљање и показивање посредством дводимензионалних модела и слика, тродимензионалних модела и играчака уз помоћ аудитивних, визуелних и аудио-визуелних техника (Николић, 2012.). Активности васпитача су осмишљени и устаљени поступци на постизање неког циља у овом случају на когнитивно понашање и социо-емоционални развој личности детета. Поступци су позитивно и негативно поткрепљивање (вербална контрола), организација игре и групних активности, постављање стандарда знања и прузање помоћи деци. Опомена, казна и забрана је дисциплиновање и то је поступак спољашње мотивације.

Што раније и пажљиво посматрање понашања детета је неопходно како би смо идентификовали потребе за додатном подршком, која се може испољити код деце са сметњама у развоју. У складу са утврђеним потребама, тешкоћама и способностима примењују се поступци прилагођавања, а реализује се кроз адаптацију васпитно-образовних садржаја, наставна средства, начин вредновања, који подразумевају сазнајно, перцептивно и говорно прилагођавање садржаја као и материјала где морамо узети у обзир способности, снагу и слободу детета. У раду је неопходно прилагодити облике и садржаје васпитно-образовног рада, као и поступке у оквиру уобичајних метода проучавања код деце са моторичким поремећајима предшколског узраста. Уколико је дете вишеструко ометено (моторички поремећај удружен са оштећењем вида, слуха или тескоћама у интелектуалномqa развоју) његово прилагођавање је далеко теже него код детета са моторичким поремећајем, али је увек неопходан индивидуални приступ васпитача који зависи од детаљне процене детета. „Тако да ако нпр. когинитивни дефицит није полазни проблем деце са моторичким премећајима, онда се он јавља као последица њихове немогућности да несто науче, јер их у томе спречавају моторички дефицити. Моторички и когнитивни дефицити функционално се манифестују проблемима учења, чак и у случају нормалних интелектуалних капацитета“ (Недовић, 2005). Било како било, „моторичко функционисање одређује могућност учествовања ове деце у одређеним активностима, а когнитивно дефинише специфичност пријема и обраде информација. Из различитих нивоа функционисања произилазе различити потенцијали учења и рехабилитације“ (Рапић, Недовић, Николић, 1995.).

Активности деце у васпитно-образовном процесу одређене су активношћу васпитача али оне зависе и од узраста детета, способности говора, прилагођености на установу, моторних и когнитивних способности детета, облика васпитно-образовног рада итд. Ако је рад васпитача добар васпитаник (у овом случају је дете са моторичким поремећајем) ће испољити један од следећих облика васпитања:

☞ вербално понашање (разговор са осталом децом и васпитачем на сопствену иницијативу, одговор на питања упућена од стране васпитача, постављање питања васпитачу, самостално излагање... ),

☞ невербално понашање (слушање музике, слушање приче, гледање тв-а, пасивно примање информација...),

☞ играње (слободна игра, организована и дидактичка),

☞ груба моторна активност (физичке вежбе...),

☞ експресивне активности (сликање, вајање, плес, музичко изражавање...),

☞ практична манипулација дидактичким материјалом.

Деце са моторичким поремећајим морају бити опремљена ортотичким средствима, али и обучена за њихово коришћење да би се повећао степен самосталности у свакодневним активностима и пружила могућност учествовања у већем броју активности. Ортозе или апарати су механичка средства која се апликују на делове тела, с циљем супституције функције, а могу бити фиксациона, корекциона или функционална. Средства за самопомоћ подижу ниво функционалности деце са моторичким поремећајима (Николић, 2012).

Дакле, организација васпитно образовног рада у дечијим вртићима за децу са моторичким поремећајима је идентична као и за децу типичног развоја у погледу програмског садржаја, а увелико се разликује према апликацији садржаја по програму, према захтевима соматодидактике, соматопедије и соматотехнике (Стошљевић Л и сар, 1999.). Васпитно-образовни облици организовања наставног рада представљају херметичан процес и деле се на:

☞ фронтални,

☞ групни,

☞ индивидуални.

У фронталном облику рада васпитач има главну улогу, деца једне васпитне групе се стимулисано баве одређеном активношћу. У групном облику рада, деца једне васпитне групе се деле на више мањих група, број ученика у групи није ограничен и свака група има свог вођу. Они су релативно самостални у обављању одређене активности. Улога васпитача је да да упутства за рад и обилази групе. У индивидуалном облику рада свако дете из васпитне групе бави се одређеном активношћу, васпитач је посвећен само том детету. Погодан је за рад са млађом или мешовитом групом деце. Предности фронталног облика рада је рационалност и економичност, а недостатак је површна комуникација и извесно пасивизирање деце. Предности групног облика рада је знатно већа самосталност деце (самосталан одабир материјала и средстава за рад), развој сарадничких односа и већа одговорност пред групом што је јако битно за развој социјализације код деце. Недостатак је што групни рад захтева одговарајући простор као и доста расположивих средстава и материјала за рад. Предност индивидуалног рада је у томе што су деца самостална како у извођењу одређене активности тако и у одабиру материјала и средстава за рад. За овај облика рада је неопходно доста материјала и средстава који су на располагању детету као би оно што боље извело своју планирану активност.

Усвајање садржаја васпитно-образовног процеса деце са моторичким поремећајима у предшколским установама остварује се кроз физичко и здравствено васпитање, упознавање околине, развој говора, развијање почетних математичких појмова, ликовно васпитање и музичко васпитање (Стошљевић Л и сар, 1999.). Да би дете усвојило знања из наведених васпитних области неопходна је диференцијација наставе (облик наставе у којој дете-ученик у одређеној мери ради самостално кроз рад у хомогеној групи, нехомогеној групи, тимски рад) кроз структурирање васпитно-образовног рада. Доминантни развојни задаци формулисани су кроз програмске целине, приликом структурирања васпитно-образовног рада према психофизичким карактеристикама васпитне групе. Тематски приступ програмирања предложен је за средњу и старију групу и једна тема повезује једну или неколико програмских целина. Планирање и примена садржаја базира се на слободном повезивању разних сазнајних области и праћењу природног тока интересовања.

Поред наведеног за коректно усвајање поменутих садржаја битно је поштовати психофизичке карактеристике сваке групе али и сваког детета појединачно, па према овим параметрима поделити и активности у односу на аспекте развоја на које треба да делују, а то су:

☞ телесне, перцептивне и здравствено- хигијенске активности које утичу на физички развој,

☞ друштвене, афективне и еколошке активности које утичу на социо-емоционални и духовни развој,

☞ логичке, практичне и откривачке активности које утичу на когнитивни развој,

☞ говорне, ликовне, музичке, драмске активности и плес које утичу на развој стваралаштва и комуникативни развој,

За формирање почетних математичких појмова код деце предшколског узраста, велики значај има и утицај непосредне околине у којој се дете развија, сопствене практичне активности и утицај перцептивних механизама у изучавању квалитативних и квантитативних особина предмета. Поред наведеног, развој опажања и схватања просторних односа, формирање појма скупа и формирање појма броја неопходно је за развој основних математичких појмова. Приликом формирање елементарних математичких појмова користи се структуисани и неструктуисани дидактички материјал.

Основа за реализацију осталих области васпитно-образовног рада је област упознавања околине. Битна је и за формирање навика уз допуњавање, систематизовање и кориговање искустава која су стечена ван предшколске установе. Садржаји ове области подељени су у три целине:

☞ друштвена средина,

☞ шира друштвена заједница,

☞ међусобни однос деце и природне средине.

Сложеност теме која се обрађује зависи од узраста деце. Методе које се користе у реализацији су показивачке, откривачке, проблемске и вербалне методе. Материјал који се користи за упознавање је разноврстан (играчке, слике, аудио-визуелна средства итд.). Као што смо већ нагласили психофизичке способности деце са моторичким поремећајима су јако битне за васпитно-образовни рада васпитне групе. Развојни задаци формулисани су кроз програмске целине које су разрађене кроз ситуације за средњу и старију васпитну групу и предложен је тематски приступ рада. Свака тема повезује неколико програмских целина али све оне су структуриране према психомоторним способностима, развоју и конкретном нивоу менталних операција детета. Ово подразумева да свака васпитна група има своје посебне задатке и садржаје по васпитним областима (Стошљевић Л и сар, 1999.). Програмске целине за млађу васпитну групу обухватају моторни развој, социо-емотивна искуства и развој поимања. Програмске целине за средњу васпитну групу чине комуникација, физичко васпитање, стваралаштво у различитим доменима, откривање и решавање основних проблема, социо-емотивна искуства, као и развој сензомоторних способности. Програмске целине за старију васпитну групу су комуникација, развој мишљења, самосталност, логичко-математичко и физичко сазнање.

Слободно можемо рећи да је овај начин структурирања васпитно-образовног рада најбољи за рад са децом са моторичким поремећајима због тога што се општа стратегија прогамирања реализације садржаја базира на слободном повезивању разних сазнајних области и прати природан ток интересовања деце, поштује психофизичке могућности групе као и сваког детета понаособ. Предшколски програм представља припрему за полазак у основну школу. Општи предшколски програм представља полазиште приликом планирања и програмирања васпитно-образовног рада у циљу пружања додатне подршке деци, а посебно деци са моторичким поремећајима, узимајући у обзир и њихове социо-културне и развојне потребе.

Васпитно-образовне установе деци и ученицима са сметњама у развију су додатна подршка јер обезбеђују отклањање физичких и комуникативних препрека и раде по индивидуалном плану и програму у циљу постизања оптималног укључивања детета у редовне школе као и његово осамостаљивања у вршњачком колективу. Индивидуални образовни план може да буде по прилагођеном, измењеном програму у смислу обогаћеног и проширеног програма који се примењује код ученика са посебним потребама. Прилагођен програм подразумева индивидуализовани начин рада у предшколској установи, а остварује се прилагођавањем простору и условима у којима се спроводи активност као и прилагођавањем метода рада, наставних средстава, помагала и дидактичког материјала. Индивидуализовани начин рада зависи и од сметње коју дете има и на тај начин се прилагођава.

1. Закон о предшколском васпитању и образовању. Службени гласник РС, бр. 18/10 [↑](#footnote-ref-1)